2019-2023-жылдарга калдыктарды жана кайра пайдаланылуучу ресурстарды туруктуу башкаруу боюнча мамлекеттик программага

1-тиркеме

**Калдыктарды жана кайра пайдаланылуучу**

**ресурстарды туруктуу башкаруу боюнча**

**МАМЛЕКЕТТИК ПРОГРАММА**

1. **Учурдагы кырдаалды жалпы баалоо**

Экосистемалардын деградациясы, жаратылыш ресурстарынын түгөнүшү жана сарамжалдуу эмес пайдаланылышы Кыргыз Республикасынын улуттук коопсуздугунун ички коркунучу болуп таанылды[[1]](#footnote-1). Азыркы учурда калдыктар курчап турган чөйрөнү өтө булгаган булак гана болбостон, табигый экологиялык системаларын бузат жана адамдын ден-соолугуна терс таасирин тийгизет.

Калдыктарды жана кайра пайдаланылуучу ресурстарды туруктуу башкаруу боюнча мамлекеттик программа Кыргыз Республикасынын Конституциясына жана Кыргыз Республикасынын мыйзамдарына, эл аралык укуктун принциптерине жана ченемдерине, ошондой эле Кыргыз Республикасынын Экологиялык коопсуздук концепциясын[[2]](#footnote-2) жана “Биримдик, ишеним, жаратмандык” 2018-2022-жылдар мезгилине Кыргыз Республикасын өнүктүрүү программасын[[3]](#footnote-3) кошуу менен, узак мөөнөттүү стратегиялык пландоо документтерине негизделет. Мамлекеттик программа адамдын ден-соолугуна, курчап турган чөйрөгө калдыктардын зыяндуу таасирин минималдаштырууга жана калдыктарды башкаруунун туруктуу системасын түзүү жана аз калдык чыгарган жана ресурс үнөмдөгөн технологияларга өтүү аркылуу жаратылыш ресурстарын сарамжалдуу пайдаланууга багытталган.

* 1. **Кыргыз Республикасында өндүрүш жана керектөө калдыктарын башкаруу жаатындагы кырдаалды сүрөттөө**

**Тиричилик катуу калдыктары**

Жүргүзүлгөн инвентаризациянын[[4]](#footnote-4) жыйынтыгында 2018-жылга карата республиканын аймагында 406 таштанды төккөн жайлар аныкталган, алар болжол менен 616, 306 га жерди ээлейт, алардын ичинен:

* 506, 506 га – айыл чарба багытындагы жерлер (82%);
* 78, 95 га – калктуу конуштардын жерлери (12,8%);
* 7, 55 га – мамлекеттик токой фондунун жерлери (1,2%);
* 23,3 га – өнөр жай, транспорт, байланыш, энергетика, коргоо жана башка багытындагы жерлер (4%).

406 таштанды төккөн жайлардын 107си гана санкцияланган.

Таштанды төккөн жайлардын көпчүлүк участоктору – бул таштанды ээлеген аймактардын 96%ы, санкцияланган деп саналган жана тийиштүү укук белгилөөчү документтери бар жерлер дагы калдыктарды жайгаштыруу үчүн зарыл болгон жерлердин тийиштүү категориясына трансформацияланган эмес.

Акыркы инвентаризацияга ылайык таштанды төккөн жайлардын көпчүлүгү коопсуздуктун техникалык, санитардык жана экологиялык ченемдерин сактабастан пайда болгон жана иштеп жатат. Таштанды төккөн жайлардын көпчүлүгүнүн санитардык-коргоо зоналары мыйзам ченемдерине жооп бербейт. Таштанды төккөн жайлардын так чектери жок жана тосмолонгон эмес. Ири шаарлардын таштанды төккөн жайларынын көпчүлүгү 30 жылдан ашык убактан бери иштеп жатат.

Бүгүнкү күндө калдыктар жайгашкан жерлерде болжол менен 16 млн. 409, 629 миң тонна керектөө калдыктары топтолгон. Жыл сайын болжол менен 519, 87 миң тонна калдыктар пайда болот (жайгаштырылган калдыктардын санын эсептөө жүргүзүлбөгөндүктөн жана калдыктарды чыгаруу уюштурулбагандыктан топтолгон калдыктар боюнча так маалыматтар жок). Көпчүлүк калктуу конуштарда таштанды төккөн жайларга жайгаштырылган калдыктардын санын эсептөө жүргүзүлбөйт.

Инвентаризациялоодо жайгаштырылган калдыктардын болжолдуу (сыртынан кароо ыкмасы менен) морфологиялык курамы аныкталган. Кыргыз Республикасынын ири калктуу конуштарынын таштанды төккөн жайларында калдыктардын морфологиялык курамы төмөнкүлөрдү камтыйт: желим – 21%, айнек – 10%, курулуш калдыктары – 14%, тамак-аш калдыктары – 20%, органикалык калдыктар – 12%, күл – 11%, металл – 0,5 %, кагаз, картон – 1%, текстиль – 0,5 %, электрондук жана электротехникалык калдыктар жана башка калдыктар (медициналык, биологиялык) – 10%. Республика боюнча калдыктардын морфологиялык курамы бирдей эмес жана калктуу конуштун жашоо деңгээлине карата өзгөрөт.

Айыл жерлеринде таштанды төккөн жайларга жайгаштырылган калдыктардын морфологиялык курамы негизинен курулуш калдыктарын, өлгөн жаныбарларды, айыл чарба калдыктарын ж.б. камтыйт.

Калдыктарды формалдуу эмес жыйноочулар тарабынан калдыктардын баалуу фракцияларынын бөлүгү түз эле таштанды аянттарда тандалат, ошентсе да таштанды ташыган унаалар жыйнаган калдыктар 28% баалуу фракцияларды камтыйт, алардын ичинен макулатура – 10%; айнек – 8%; металл – 1%; желим – 8%, текстиль – 1%ды түзөт. Коммуналдык калдыктардын бардык курамынын 49%ын органикалык калдыктар, жана башкалар 22%ды түзөт.

**Өндүрүш калдыктары**

Кыргыз Республикасынын ишканаларында өндүрүштүк процесстердин жыйынтыгында пайда болгон өнөр жай калдыктары шаардаштырылган аймактардын булгануусунун негизги булагы болуп саналат.

Адамдын чарбалык ишинин узак мезгилинде республиканын аймагында радионуклиддерди, оор металлдардын тузун (кадмий, коргошун, цинк, сымап), ошондой эле уулуу заттарды (цианиддер, кислоталар, силикаттар, нитраттар, сульфаттар ж.б.) камтыган өнөр жай калдыктары абдан көп санда топтолгон жана статистикалык маалыматтар көрсөткөндөй, топтолгон жана жыл сайын пайда болгон калдыктардын жалпы көлөмү, ошондой эле калдыктарды көмүүгө бөлүнгөн жерлердин аянты көбөйүүдө, ал эми калдыктардын пайда болушун кыскартуу жана кайра колдонуу, аз калдык чыгарган технологияларды киргизүү системасы өтө начар өнүккөн.

2016-жылга карата республиканын аймагында өнөр жай калдыктары көмүлгөн 189,8 га жалпы аянттагы 57 орун бар.

Өнөр жай калдыктарын сактоо жана кайра иштетүү үчүн атайын объекттер болбогондуктан, ишканалар калдыктарды жыйноого жана өздөрүнүн аймактарында (полигондор, калдык сактагычтар) сактоого мажбур. Мындай калдыктар адамга, курчап турган чөйрөгө, айбанаттарга жана өсүмдүк дүйнөсүнө терс таасирин тийгизген химиялык элементтерден жана кошулмалардан турат.

Ишканалардын негизги бөлүгү (60%дан ашык) кайра иштеп чыгуучу өндүрүшкө тиешелүү болгонуна карабастан, алардын калдыктарынын көлөмүнүн үлүшү көп эмес жана калдыктардын жалпы көлөмүнүн 3% гана түзөт. Ошону менен катар эле пайдалуу кендерди казып алуу өндүрүшүнүн калдыктарынын үлүшү болжол менен 90 %ды түзөт, бул баалуу (асыл) металлдарды, таш көмүрдү, чийки мунай затты, жаратылыш газын өндүрүү боюнча ири ишканалардын болушу менен түшүндүрүлөт. Өнөр жай калдыктарынын көбөйүү жагдайы 5 жылдын динамикасында байкалды.

**Таблица: Өнөр жай калдыктарынын түзүлгөн динамикасы**

|  |  |  |  |  |  |
| --- | --- | --- | --- | --- | --- |
| **жылдар** | **2012** | **2013** | **2014** | **2015** | **2016** |
| **ишканаларда калдыктардын болушу, алардын ичинен:** | 99 805,2 | 108 330,8 | 112 667,5 | 114 910,5 | 120 929,6 |
| **пайдалуу кендерди казып алуу (миң т/жыл)** | 86 869,4 95 | 932,3 104 | 359,7 106 | 470,7 114 | 617,8 |
| **кайра иштетүүчү өнөр жай** | 8 324,3 | 7 713,2 | 3 518,8 | 3 510,0 | 1 272,1 |

**Эскирген пестициддер**

Совет мезгилинде республикада жыл сайын 1 млн.га жакын айыл чарба өсүмдүктөрүнүн айдоо аянттары иштетилген, аларга 5 миң тоннадай пестициддер чыгымдалган, а.и. 30%ы – ӨОБ (өзгөрбөс органикалык булгоочу заттар)-пестициддер.

Тыюу салынган жана эскирген пестициддерди (мындан ары – ЭП) жок кылуу көйгөйүн “көрүстөндөргө” көмүү аркылуу чечүүгө аракет кылышкан. Ушул максат менен 1970-1980-жылдары көрүстөндөргө (республикада алар үчөө – “Сузак-А”, “Сузак-Б” жана “Кочкор”) 5000 тоннадай ЭП көмүлгөн. Бул көрүстөндөр пестициддердин курчап турган чөйрөгө жана адамдын ден-соолугуна терс таасирин тийгизүү көйгөйүнүн бир бөлүгүн эле чечкен.

Андан тышкары азыркы убакта эскирген жана ӨОБ-пестициддер 42 кампада турат (мурдагы “Кыргызайылчарбахимия”, колхоздордун жана совхоздордун кампалары). Көпчүлүк участоктор калктуу конуштардын четинде эскирген, жарым-жартылай бузулган имараттарда жайгашкан жана курчап турган чөйрөгө чыгып кетүүсүнөн, калктын жана айбанаттардын кирүүсүнөн ишенимдүү корголгон эмес.

Акыркы жылдарда республикада пестициддердин мурдагы кампаларында сакталган ЭП жана ӨОБ-пестициддерди инвентаризациялоо жана кайра таңгактоо аркылуу курчап турган чөйрөдөгү ӨОБнын жалпы санын азайтуу боюнча иштер башталды.

2012-жылы ХӨКД тарабынан КРӨ КЧКТЧМА менен бирдикте “Борбордук Азия өлкөлөрүндө, Кавказда жана Түркияда эскирген пестициддерди жана аны менен байланышкан калдыктарды инвентаризациялоо” ФАО долбоорунун[[5]](#footnote-5) алкагында ФАО тарабынан иштелип чыккан эл аралык стандарттарга ылайык инвентаризация жүргүзүлгөн. Бардык маалыматтар PSMS ЭП запастарын эсепке алуу онлайн системасына киргизилген (ФАО тарабынан иштелип чыккан тобокелдиктерди эсепке алуу жана баалоо куралы). Ушул системанын маалыматтары боюнча – 259 тонна ЭП тобокелдиктин опурталдуу же көйгөйлүү категориясы катарында бөлүнгөн.

ХӨКДнын акыркы маалыматтары боюнча көрүстөндөрдө жана кампаларда ЭПнын саны 5437,4 тоннаны түзөт (4873,3 тонна уулуу көрүстөндөрдө (Сузак-А – 3000 тонна, Сузак-Б – 1023,3 тонна, Кочкор – 850 тонна), 564,1 тонна – кампаларда), алардын ичинен ӨОБ-пестициддер – 2073,7 тонна, алардын ичинен уулуу көрүстөндөрдө – 2052,5 тонна (Сузак-А – 1033,4 тонна, Сузак-Б – 724,7 тонна, Кочкор – 294,4 тонна), кампаларда – 21,2 тонна. Булганган жер кыртышы - 40 450,0 тонна, булганган жабдуулар (поддондор, стеллаждар, бош контейнерлер) - 114,6 тонна.

Кыргызстандын кампаларындагы 564,1 тонна ЭПдан азыркы учурда 478,1 тоннасы белгисиз болуп саналат, башкача айтканда азыркы этапта 85% пестициддер идентификацияланган эмес.

ХӨКД тарабынан Саламаттыкты сактоо министрлиги менен бирдикте “Трансмассивдик ооруларды контролдоо үчүн ДДТ туруктуу альтернативдерин демонстрациялоо жана көбөйтүү” ЕБ жана ФАО GCP/RER/040/EC жана ГЭФ-ЮНЕП долбоорунун (ДДТ-долбоор) алкагында 2015-2016-жылдары 2 артыкчылыктуу жана экологиялык сезгич объекттерде (мурдагы “Кыргызайылчарбахимиянын” Балыкчы шаарындагы кампасында – 51,9 тонна жана Ат-Башыдагы чумага каршы станциясынын кампасында – 17,1 тонна) эскирген жана ӨОБ-пестициддерди кайра таңгактоо боюнча иштер жүргүзүлгөн.

* 1. **Өндүрүш жана керектөө калдыктарын башкаруу жаатында мамлекеттик жөнгө салуунун учурдагы системасын**

**талдоо жана баалоо**

* + 1. **Мыйзамдар**

Кыргыз Республикасында калдыктарды башкаруу талаптары жана уюштуруу чаралары КР Конституциясы жана курчап турган чөйрөнү коргоо чөйрөсүндөгү мыйзамдар, ошондой эле башка ченемдик документтер жана Кыргыз Республикасы катышуучу болуп саналган, белгиленген тартипте күчүнө кирген эл аралык келишимдер менен аныкталат.

Курчап турган чөйрөнү өндүрүш жана керектөө калдыктары менен булгануусунан коргоону камсыздаган жалпы талаптар **КР Жер, Токой, Суу кодекстеринде** камтылат.

**“Курчап турган чөйрөнү коргоо жөнүндө”** КР базалык Мыйзамы[[6]](#footnote-6) курчап турган чөйрөнү коргоонун негиз салуучу принциптерин жана чараларын, өндүрүш жана керектөө калдыктарына коопсуз мамиле кылууга жалпы талаптарды аныктайт.

Тактап айтканда, ушул Мыйзам төмөнкүлөр боюнча талаптарды жана чараларды камтыган эсепке алуу жана ченемдөө системасын белгилейт:

* курчап турган чөйрөдө пайда болгон жана жайгаштырылган калдыктардын мамлекеттик эсебин жүргүзүү;
* калдыктарды жайгаштыруунун чектүү жол берилген ченемдерин лимиттөө жана белгилөө.

Ушул Мыйзам менен каралган калдыктарды жөнгө салуунун экономикалык механизмдери курчап турган чөйрөгө калдыктарды жайгаштыруу үчүн акы алуу, калдыктарды башкаруу чөйрөсүндөгү иш-чараларды каржылоо түрүндө экономикалык жөнгө салууну камтыйт.

**“Өндүрүш жана керектөө калдыктары жөнүндө”** КР Мыйзамы[[7]](#footnote-7) өндүрүш жана керектөө калдыктары менен иштөө жаатындагы мамлекеттик саясатты аныктаган жана калдыктардын жашоо циклинин процессинде келип чыккан, ошондой эле калдыктар менен иштөөдө мамлекеттик башкаруу, көзөмөлдөө жана контролдоо жаатындагы мамилелерди жөнгө салган Кыргыз Республикасынын негизги Мыйзамы болуп саналат.

“Өндүрүш жана керектөө калдыктары жөнүндө”КР Мыйзамынын жоболору бүгүнкү талаптарга жооп бербейт, аларда калдыктар менен иштөөнүн бардык учурун камсыздаган системалык башкаруу жана жаратылыш коргоо, ресурс үнөмдөө жана аз калдык чыгарган технологияларды киргизүүдө ишканаларга дем берүү жаатында экономикалык жөнгө салуу механизмдерин жана продукциянын керектөө өзгөчөлүктөрү жоголгондон кийин аларды коопсуз жок кылуу боюнча өндүрүүчүлөрдүн жана импортерлордун милдеттенмелери жок.

Медициналык, биологиялык, курулуш, электрондук ж.б. калдыктар сыяктуу калдыктардын түрү Мыйзамда камтылган эмес; бул мыйзам актысы түрдүү калдыктарды жөнгө салууну тигил же бул өлчөмдө камсыздаган башка ченемдик укуктук актыларга шилтеме берилген зарыл ченемдер менен камсыздалган эмес.

**Түшүндүрмө аппаратты** колдонуу бөлүгүндө калдыктар менен иштөө жаатындагы ченемдик укуктук актыларга жүргүзүлгөн талдоо аныктамалары жок көп сандагы терминдерди аныктады же түрдүү мыйзам актыларында ар кандай түшүндүрүлөт. Бирдиктүү терминологиянын жоктугу түрдүү түшүнүктөргө алып келет, натыйжада мыйзам актыларын укуктук колдонууну татаалдантат. Ушуга байланыштуу колдонулуучу терминдерди жана түшүнүктөрдү инвентаризациялоо жана кайра иштеп чыгуу аркылуу аларды ылайык келтирүү талап кылынат.

Мыйзам бардык кооптуу калдыктар алардын адамга жана курчап турган чөйрөгө зыян тийгизүү баскычы боюнча класстарга бөлүнөөрүн белгилейт, бирок коопсуздук классына бөлүү принцибин түшүндүрбөйт, коопсуздук классына аныктама бербейт, ошондой эле ушул жоболорду регламенттеген ЧУАга шилтеме ченемдерин камсыздаган эмес.

**“Экологиялык коопсуздукту камсыздоо боюнча жалпы техникалык регламент”** КР Мыйзамы[[8]](#footnote-8) менен курчап турган чөйрөнү коргоонун коопсуздук маселелерин жөнгө салуу системасын тартипке келтирүүнүн оптималдуу баскычына жетүүгө, продукциянын, адамдын өмүрү жана ден-соолугу үчүн процесстердин жана курчап турган чөйрөнүн, анын ичинен өсүмдүк жана айбанаттар дүйнөсүнүн коопсуздугун камсыздоого багытталган жалпы техникалык талаптарды регламенттөө мамилелерин комплекстик укуктук жана ченемдик жөнгө салуу каралган.

Тактап айтканда, калдыктарды жөнгө салуу жаатында Мыйзам менен төмөнкүлөр киргизилген:

* коопсуздук категориясында объекттердин курчап турган чөйрөгө тийгизген терс таасиринин (анын ичинен калдыктардын түзүлүшү жана жайгашуусу менен) баскычына карата алардын классификациясы;
* калдыктарды жайгаштыруу объекттерин эсепке алуу үчүн калдыктарды жайгаштыруу объекттеринин мамлекеттик реестри;
* кооптуу калдыктарды паспорттоштуруу жана калдыктарды чек аралар аралык ташууга уруксат берүү системасы.

Мыйзам менен ишмердикти регламенттеген зарыл (милдеттүү) ченемдик-техникалык документтердин тизмеги аныкталган. Андан тышкары, Мыйзам продукцияны өндүрүү, сактоо, ташуу жана жок кылуу процесстери үчүн чарба жана башка ишмердик объекттерин долбоорлоодо жана иш жүргүзүүдө өндүрүш жана керектөө калдыктары менен иштөө жаатындагы экологиялык коопсуздукту камсыздоого талаптарды белгилейт.

Ушул Мыйзам “Курчап турган чөйрөнү коргоо жөнүндө”, “Өндүрүш жана керектөө калдыктары жөнүндө” жана “Экологиялык экспертиза жөнүндө” КР Мыйзамдары менен чарба жана башка ишмердикке талаптарды коюу бөлүгүндө көптөгөн кайталанма жоболорго ээ. Ушуга байланыштуу калдыктар менен иштөө боюнча талаптар жана ченемдер регламенттелген ченемдик укуктук актыларды толук инвентаризациялоо жана аларга тийиштүү өзгөртүүлөрдү жана толуктоолорду киргизүү менен кайра иштеп чыгуу талап кылынат.

Өлкөдө ишмердиктин айрым түрлөрүн лицензиялоо жаатындагы укуктук мамилелерди **“Кыргыз Республикасындагы лицензиялык-уруксат берүү системасы жөнүндө”** КР Мыйзамы[[9]](#footnote-9) жөнгө салат. Ушул Мыйзам менен аныкталган ишмердиктин түрлөрү гана лицензияланууга тийиш.

Ушул Мыйзамда лицензияланууга жана уруксат берилүүгө тийиш ишмердиктин түрлөрүнүн тизмеги аныкталган. Калдыктар менен иштөө жаатындагы лицензияланууга тийиш болгон ишмердиктин түрлөрүнүн ичинен төмөнкүлөр саналган:

* *уулуу заттарды өндүрүү калдыктарын, анын ичинен радиоактивдүү заттарды өндүрүү калдыктарын ташуу (анын ичинен чек аралар аралык) (15-берененин 31-п.);*
* *уулуу материалдардын жана заттардын калдыктарын, анын ичинен радиоактивдүү калдыктарды, керектөө, сактоо, көмүү, жок кылуу (16-берененин 4-п.).*

Жогоруда аталган лицензияларды алуу үчүн уулуу заттар менен иштеген чарба субъекттерине талаптар “Ишмердиктин айрым түрлөрүн лицензиялоо жөнүндө жоболор” 35-главасында[[10]](#footnote-10) баяндалган. “Ишмердиктин айрым түрлөрүн лицензиялоо жөнүндө жоболор” 1997-жылдын 3-мартындагы № 12 “Лицензиялоо жөнүндө” КР Мыйзамынын ченемдерин ишке ашыруу үчүн иштелип чыккан, ал 2013-жылдын 19-октябрындагы № 195 КР Мыйзамына ылайык күчүн жоготкон жана “Кыргыз Республикасындагы лицензиялык-уруксат берүү системасы жөнүндө”КР Мыйзамында ушул Жобого шилтеме берилген эмес, бирок Жобого киргизилген өзгөртүүлөргө жана толуктоолорго караганда ал азыркы убакта колдонулуп жатат. Бул мыйзам актыларынын маалыматтарына тийиштүү оңдоолорду киргизүүнү талап кылат.

Калдыктар менен иштөө боюнча мыйзамдарда “уулуу материалдардын жана заттардын калдыктары” жана “уулуу заттарды өндүрүү калдыктары” деген түшүнүктөр жоктугун белгилеп кетүү зарыл. Ошондой эле жөнгө салынууга тийиш болгон уулуу материалдардын жана заттардын калдыктарынын тизмеги мыйзам менен аныкталган эмес, бул лицензиялоо жол-жоболорунда кандайдыр бир кыйынчылыктарды жана талаш учурларды пайда кылат. “Калдыктардын уусу” – бул кооптуу калдыктардын өзгөчөлүктөрүнүн бири, ушуга байланыштуу уулуу өзгөчөлүктөрү бар калдыктар жана радиоактивдүү калдыктар гана лицензияланууга тийиш болот. Жугуштуу, жарылуу, жалбырттоо, жогорку реакциялык жөндөмү бар сыяктуу өзгөчөлүктөргө ээ калган кооптуу калдыктар[[11]](#footnote-11) лицензиялана турган ишмердиктин түрлөрүнө кирбей калат.

Уруксат берүү тизмегине ишмердиктин түрү киргизилген – *курчап турган чөйрөдө калдыктарды жайгаштыруу (17-берененин 18-п.).* “Курчап турган чөйрөдө калдыктарды жайгаштыруу” боюнча ишмердикке уруксат алуу үчүн регламенттелген талаптар улуттук мыйзамдарда жок.

Кыргыз Республикасы Евразия экономикалык бирлигиндеги өлкөлөргө кошулган учурдан тартып КР ченемдик укуктук базасын **2014-жылдын 29-майындагы Кыргыз Республикасынын ЕАЭБ жөнүндөгү келишимге кошулушу тууралуу Келишимге** ылайык шайкеш келтирүү боюнча милдеттенмелерди өзүнө алган. ЕАЭБ жөнүндө келишимдин алкагында товарлардын бирдиктүү тизмеси кабыл алынат, аларга карата үчүнчү өлкөлөр менен соода жүргүзүүдө тарифтик эмес жөнгө салуу чаралары; бирдиктүү техникалык регламенттер; мамлекеттер аралык бирдиктүү стандарттар жана ЕАЭБдин бажы чек арасы аркылуу товарларды өткөрүүнүн бирдиктүү тартиби колдонулат.

* + 1. **Калдыктарды башкаруу системасынын негизги катышуучулары**

1. Өндүрүш жана керектөө калдыктарын түзүү ишмердигине байланышкан юридикалык жана жеке жактар: **чарба субъекттери, мамлекеттик мекеме жана калк.**
2. Өндүрүш жана керектөө калдыктарын чогултууга, сактоого, пайдаланууга, зыянсыздандырууга, ташууга жана көмүүгө тартылган юридикалык жана жеке жактар: **калдыктардын менчик ээлери, калдыктарды чогултуу жана чыгаруу боюнча муниципалдык ишканалар, кооптуу калдыктарды ташуу боюнча транспорт каражаттарынын ээлери, жайгаштыруу объекттеринин ээлери, калдыктарды кайра иштетүү боюнча адистештирилген уюмдар.**
3. Регулятивдүү органдар.

а) **КР Өкмөтүнө караштуу Курчап турган чөйрөнү коргоо жана токой чарбасы мамлекеттик агенттиги** (КЧКТЧМА) Курчап турган чөйрөнү коргоо, экологиялык коопсуздукту камсыздоо жана жаратылыш пайдалануу чөйрөсүндөгү саясатты ишке ашыруу жана мамилелерди жөнгө салуу боюнча аткаруу бийлигинин мамлекеттик органы болуп саналат. КР Өкмөтүнө караштуу Курчап турган чөйрөнү коргоо жана токой чарбасы мамлекеттик агенттигине КР Өкмөтү тарабынан калдыктар менен иштөө чөйрөсүндөгү мамилелерди жөнгө салууга ыйгарым укук берилген.

б) **КР Өкмөтүнө караштуу Экологиялык жана техникалык коопсуздук боюнча мамлекеттик инспекциясы** (Мамэкотехинспекция)– экологиялык жана техникалык коопсуздук жаатында мамлекеттик көзөмөл жана контроль жүргүзгөн аткаруу бийлигинин ыйгарым укуктуу мамлекеттик органы болуп саналат. Мамэкотехинспекция калдыктар менен иштөө чөйрөсүндөгү коопсуздуктун камсыздалышына көзөмөлдүк контролдук функцияларды жүргүзөт.

в) **КР Экономика министрлиги –** КЧКТЧМАнын эксперттик корутундусунун негизинде товарлардын спецификалык түрлөрүн (кооптуу калдыктар) импорттоого/экспорттоого лицензия берет.

г) **КР Саламаттыкты сактоо министрлигинин Ооруларды алдын алуу жана мамлекеттик санитардык-эпидемиологиялык көзөмөлдөө департаменти** (ОАМСЭКД) - калдыктар менен иштөө боюнча ишмердиктин санитардык ченемдерге жана эрежелерге ылайыктыгы жөнүндө корутунду берет.

д) **КР Улуттук статистикалык комитети** (Улутстатком) – Кыргыз Республикасынын бардык аймагында мамлекеттик эсеп жана статистика жаатындагы ишмердикти жүргүзөт. Калдыктар менен иштөө жаатындагы мамлекеттик статистикалык отчеттуулук камтыйт: “Өндүрүш жана керектөө калдыктарынын пайда болушу жана алар менен иштөө жөнүндө отчет” - № 1 форма-калдыктар; “Өндүрүш жана керектөө калдыктарын жайгаштыруу жөнүндө отчет” - № 2 форма-калдыктар.

е) **КР Өкмөтүнө караштуу Мамлекеттик бажы кызматы** (мындан ары – МБК) – товарларды (калдыктарды) жана транспорт каражаттарын бажы чек арасы аркылуу өткөрүүгө байланышкан мамилелерди жөнгө салуу функциясын аткарат, Бажы бирлигинин Бажы кодексинин ченемдерин колдонууну камсыздайт, бажы иши жаатындагы статистикалык маалыматтарды чогултууну, иштеп чыгууну жана талдоону жүргүзөт, методологияга ылайык тышкы сооданын бажы статистикасын жана Кыргыз Республикасынын атайын бажы статистикасын жүргүзөт, Бажы бирлигинин Бажы кодексин, Евразия экономикалык бирлигинин укугун түзгөн, бажы укуктук мамилелерин жөнгө салган башка эл аралык келишимдерди жана актыларды аткарат.

ж) жергиликтүү деңгээлде калдыктарды башкарууда жергиликтүү өз алдынча башкаруу органдарына алдыңкы роль берилет, ал эми калдыктарды чогултуу жана чыгаруу боюнча жыйынтыктар ушул ишти уюштуруу боюнча алардын потенциалына бир топ көз каранды. **Жергиликтүү өз алдынча башкаруу органдарынын (ЖӨБО)** калдыктар менен иштөө жаатындагы ыйгарым укуктарына кирет:

- калдыктарга байланышкан кыйроолорду, кырсыктарды алдын алуу жана жоюу боюнча чара көрүү;

- калдыктар менен иштөө жаатындагы регионалдык жана мамлекеттик программаларды иштеп чыгуу жана ишке ашыруу, ошондой эле аткаруу;

- алардын аймагында жайгашкан калдыктар менен иштөө жаатындагы ишканалардын жана уюмдардын ишин контролдоо;

- калдыктарды иштеп чыгуу, кайра иштетүү жана көмүү боюнча жаңы объекттердин курулушун каржылоо, иштеп жаткандарын кеңейтүү жана реконструкциялоо үчүн юридикалык жана жеке жактардын, жергиликтүү бюджеттин каражаттарын жана бюджеттик эмес фонддорду топтоону уюштуруу;

- калдыктарды чогултуунун сарамжалдуу системасын уюштуруу;

- калдыктар менен иштөө боюнча, аларды региондо сактоо жана кайра иштетүү жөнүндө маалыматтар менен калкты камсыздоо.

* + 1. **Техникалык жабдуу жана кадр потенциалы**

Калдыктар менен иштөөнүн учурдагы системасынын материалдык-техникалык базасы бир топ деңгээлде эскирген жана жаңылоону талап кылат. Транспортту жана контейнердик чарбаны бирдейлештирүү деңгээли жогору эмес. Тиричилик катуу калдыктарын чогултуу, чыгаруу жана көмүү боюнча кызмат көрсөткөн уюмдардын ичинен адистештирилген уюмдардын үлүшү төмөн. Ушул кызматтарды көрсөткөн адистештирилген уюмдар Чүй облусунун аймагында иштешет. Өлкөнүн калган аймактарында тиричилик катуу калдыктарын чогултуу, чыгаруу жана көмүү боюнча кызматтарды айылдык аймактардын бөлүмдөрү көрсөтүшөт же калк таштандыларды жакын жердеги таштанды төккөн жайларга өз алдынча чыгарат.

Калдыктар көмүлгөн көпчүлүк жерлер корголонгон эмес жана өткөрүү пункттары жок.

2017-жылы калдыктар менен иштөө жаатында КЧКТЧМАдан лицензия алган ишканалардын тизмеси:

1. *уулуу материалдардын жана заттардын калдыктарын керектөөгө, сактоого, көмүүгө, жок кылууга лицензия:*

* “Азия АКУ Металл” ЖЧК, коргошун аккумуляторлорун керектөө менен алектенет;
* “Канттагы дөнгөлөктү кайра иштетүү заводу” ЖЧК, автомобилдин дөңгөлөктөрүн жана желимди керектөө менен алектенет;
* “КГРК” ААК, уулуу калдыктарды көмүү;
* “Жанар Электроник” ЖЧК электрондук калдыктарды (компьютердик техниканы) биринчи кайра иштетүү менен адистештирилет;
* “Бишкек Вторчермет” ЖЧК (коргошун аккумуляторлорун кайра иштетүү);
* “Ника КГ” ЖЧК, иштелип чыккан майларды жана аккумуляторлорду кайра иштетүү менен алектенет;
* Якупов ЖИ (иштелип чыккан майларды, коргошун аккумуляторлорун жана автодөнгөлөктөрүн кайра иштетүү).

1. *уулуу заттарды өндүрүү калдыктарын, анын ичинен радиоактивдүү заттарды өндүрүү калдыктарын ташууга (анын ичинен чек аралар аралык) лицензия:*

* “Өзгөчө кырдаалдарга көңүл буруу боюнча түндүк борбору” МИ (кооптуу калдыктарды ташуу).

1. **Жетишкендиктер жана көйгөйлөр**

Кыргыз Республикасында калдыктарды жана кайра пайдаланылуучу материалдык ресурстарды башкаруунун натыйжалуу системасын уюштуруу үчүн ыңгайлуу шарттар түзүлгөн. Мындай шарттарга кирет: 1) курчап турган чөйрөнү коргоо жаатындагы эл аралык конвенцияларга Кыргызстандын кошулушу; 2) Кыргыз Республикасында калдыктарды башкаруу жаатындагы мыйзамдар калдыктардын бардык жашоо циклинде, пайда болушун, чогултууну, убактылуу сактоону, ташууну, зыянсыздандырууну, керектөөнү, кайра пайдаланылуучу чийки заттар катарында колдонууну жана көмүүнү кошуу менен, пайда болгон маселелерди тийиштүү жөнгө салууга багытталган; 3) Кыргыз Республикасынын жашыл экономикага өтүүсү үчүн саясий эркинин болушу, калдыктарды коопсуз башкаруу жана аз калдык чыгарган жана ресурс үнөмдөөчү технологияны киргизүү боюнча системалык мамилени киргизүү; 4) калдыктар менен болгон көйгөйлөрдү чечүүдө ишкердик субъекттеринин мамлекеттик түзүмдөр менен кызматташууга кызыкдарлыгы; 5) “Бишкек шаарында тиричилик катуу калдыктарын башкаруу” долбоорун жүргүзүүгө жана Ысык-Көл районунун аймагына тиричилик катуу калдыктарын сорттоочу жана кайра иштетүүчү комплексинин (таштандыны кайра иштетүүчү заводдун) курулушуна жана түзүлүшүнө техникалык-экономикалык негиздемени (ТЭН) иштеп чыгууга инвестицияларды тартуу.

Жетишилген жыйынтыктар менен катар эле калдыктарды башкаруу жаатындагы кырдаалды талдоо бир катар көйгөйлөрдү аныктады.

* 1. **Улуттук мыйзамдардын көйгөйлөрү**

Өлкөдө калдыктарды башкаруу жаатында түзүлгөн кырдаал учурдагы мыйзамдардын жоболорунун натыйжалуу эместиги жөнүндө күбөлөндүрөт. Ошондой эле улуттук мыйзамдарда айрым коллизиялар жана мүчүлүштөр[[12]](#footnote-12) бар.

1. “Курчап турган чөйрөнү коргоо жөнүндө”, “Өндүрүш жана керектөө калдыктары жөнүндө” жана “Экологиялык коопсуздукту камсыздоо боюнча жалпы техникалык регламент”, “Кыргыз Республикасындагы лицензиялык-уруксат берүү системасы жөнүндө” КР Мыйзамдарында кайталанма жоболордун, эскирген шилтеме ченемдердин, коллизиялардын жана укуктук мүчүлүштөрдүн болушу;
2. түшүндүрмө аппаратты колдонуу бөлүгүндө калдыктар менен иштөө жаатындагы ченемдик укуктук актыларга жүргүзүлгөн талдоо аныктамалары жок көп сандагы терминдерди аныктады же түрдүү мыйзам актыларында ар кандай түшүндүрүлөт;
3. калдыктарды башкаруу жаатында лицензиялардын жана уруксат берүүлөрдүн тизмеси жана аларды алуу тартиби ЕАЭБдин укуктук ченемдик базасына ылайык келбейт;
4. жөнгө салуучу механизмдердин жетишсиздиги, мамлекеттик деңгээлде калдыктарды жөнгө салуу чөйрөсүндө жаратылыш пайдалануунун жана курчап турган чөйрөнү коргоонун рыноктук механизмдерин өнүктүрүүгө түрткү берген комплекстик мамиленин жана системанын жоктугу;
5. калдыктарды зыянсыздандыруу объекттерине жана калдыктарды зыянсыздандыруу технологияларынын алгылыктуу түрлөрүн колдонууга талаптар жок;
6. калдыктарды башкаруу системасында жана мыйзамдарда чарба жүгүртүүгө кайра пайдаланылуучу материалдык ресурстарды тартуу процесстерин регламенттеген укуктук жөнгө салуу механизмдери жок;
7. кайра пайдаланылуучу чийки заттар рыногун өнүктүрүүнү экономикалык жөнгө салуу механизмдери жок.
   1. **Мамлекеттик жөнгө салуу (анын ичинен көзөмөл жана контроль) жана кадр потенциалы институттар системасынын көйгөйлөрү**

Калдыктарды башкаруу жаатында учурдагы мамлекеттик институционалдык системасы үчүн төмөнкүлөр мүнөздүү болуп саналат:

1. бардык деңгээлдерде (улуттук жана регионалдык) калдыктарды башкаруунун комплекстик системасын пландоо, уюштуруу жана киргизүү үчүн зарыл болгон институционалдык потенциалдын жетишсиздиги;
2. бөлүп чогултуу системасынын жоктугу. Калдыктарды кайра иштетүү төмөнкү деңгээлде турат. Таштанды төккөн жайлардагы кайра иштетүүгө жана керектөөгө жарактуу калдыктардын 70%дан ашыгы чарба жүгүртүүгө тартылган эмес;
3. компетенттүү органдардын ортосундагы координациянын, корпоративдүүлүктүн жана коммуникациялардын жетишсиз деңгээли;
4. кайра пайдаланылуучу ресурстарды кайра иштетүү системасын жөнгө салууга жана өнүктүрүүгө жооп берген институттун жоктугу;
5. ишти жөнгө салууну жана контролдук-көзөмөлдүк функцияларды аткарган ведомстволордун ортосунда жоопкерчиликтин бөлүнүшүнүн бүдөмүк чектери;
6. начар финансылык камсыздоо, финансылык туруктуулуктун жоктугу;
7. лабораториялык инфратүзүмдү жана лабораториялардын кызматкерлерин тийиштүү окутууну кошкондо, техникалык жабдуунун эң төмөн деңгээли;
8. тийиштүү контролдобоо санкцияланбаган таштанды төккөн жайлардын пайда болушу үчүн негиз болот;
9. калдыктарды башкаруунун учурдагы системасына, анын ичинен калдыктарды бөлүп чогултууга коомчулуктун төмөн деңгээлде катышуусу.
   1. **Уюштуруу-укуктук жана техникалык камсыздоо көйгөйлөрү**
10. калдыктар төгүлгөн жайлардын 96%ы тийиштүү категориядагы жерлерде жайгашкан эмес;
11. таштанды төккөн жайлардын 2/3 укук белгилөөчү документтер жок жана санкцияланган эмес;
12. чарба субъекттеринде, калдыктар көмүлгөн жерлердин ээлеринде ишти регламенттеген милдеттүү ченемдик-техникалык документтер жок;
13. калдыктарды көмүү үчүн учурдагы полигондордун долбоордук кубаттуулугу азыркы учурда бир топ азайган;
14. калдыктарды жайгаштыруу объекттерине карата мыйзамдарда каралган экологиялык, санитардык жана техникалык талаптар дайыма эле сакталбайт. Санитардык-коргоо жагынан зоналоо сакталбайт, милдеттүү долбоордук документтер жок, калдыктардын санын жана сапатын эсепке алуу начар жүргүзүлөт;
15. калдыктарды башкаруунун учурдагы системасынын материалдык-техникалык базасы жетишсиз жана бир топ эле эскирген жана жаңылоону талап кылат. Транспортту жана контейнердик чарбаны бирдейлештирүү деңгээли жогору эмес;
16. кайра пайдаланылуучу материалдык ресурстарды чогултуу жана даярдоо механизмдери жок, тактап айтканда:

* кабыл алуу (даярдоо) пункттары системасы аркылуу кайра пайдаланылуучу материалдык ресурстарды даярдоо;
* кайра пайдаланылуучу материалдык ресурстарды (айнектин калдыктары; полимердик калдыктар; кагаз менен картондун калдыктары) бөлүп чогултуу үчүн атайын коюлган контейнерлердин жардамы менен калктан калдыктарды бөлүп чогултуу, андан кийин аларды сорттоо линияларында кошумча сорттоо (аягына чейин сорттоо) менен.

1. мамлекеттик деңгээлде да, жеке сектордо да калдыктарды башкаруу чөйрөсүндөгү жетишсиз каржылоо;
2. өздүк полигону жок үй чарбаларында, уюмдарда жана ишканаларда түзүлгөн кооптуу калдыктарды сактоо үчүн полигондор жок;
3. ХӨКДнын контролдук-токсикологиялык лабораторияларынын жетишсиз жабдылышы.
4. **Программанын максаты**

Мамлекеттик программанын максаты болуп калдыктарды жана кайра пайдаланылуучу материалдык ресурстарды башкаруунун натыйжалуу системасы үчүн экологиялык туруктуулук, экономикалык максаттуулук жана социалдык алгылыктуулук принциптерине негизделген укуктук жана институционалдык өбөлгө түзүү саналат. Мамлекеттик программа адамдын ден-соолугуна, курчап турган чөйрөгө тийгизген калдыктардын зыяндуу таасирин минималдаштырууга жана калдыктарды башкаруунун туруктуу системасын түзүү жана аз калдык чыгарган, ресурс үнөмдөөчү технологияларга өтүү аркылуу жаратылыш ресурстарын сарамжалдуу пайдаланууга багытталган. Программа калдыктардын курамындагы компоненттерди мүмкүн болушунча алуу жана кошумча чийки зат булактары, материалдар катарында аларды чарба жүгүртүүгө тартуу менен калдыктардын пайда болушун алдын алууга мүмкүндүк берет.

1. **Программанын артыкчылыктары жана милдеттери**

“Биримдик, ишеним, жаратмандык” 2018-2022-жылдар мезгилине Кыргыз Республикасын өнүктүрүү программасына[[13]](#footnote-13) ылайык курчап турган чөйрөнү коргоо жаатында, анын ичинен калдыктар менен иштөө жаатында, жакынкы беш жылга Кыргыз Республикасынын учурдагы саясатынын негизги милдеттери төмөнкүлөрдөн турат:

* пландоонун, чечимдерди кабыл алуунун, аткаруунун жана мониторингдин бардык этаптарында жашыл экономика принциптерин жана талаптарын киргизүү. Экономиканын түзүмүн кайра карап чыгуу жана жаратылыш чөйрөсүнө минималдуу таасир берүү менен өнүгүүгө өтүү үчүн “жашыл” өсүш принцибин эске алуу зарыл;
* жаратылышты сарамжалдуу пайдалануу үчүн ресурс үнөмдөөчү, аз калдык чыгарган жана калдыксыз технологияларды киргизүү жана алдыга жылдыруу боюнча секторлор аралык бирдиктүү саясатты түзүү.

Ушулардын бардыгы узак мөөнөттүү туруктуу өсүштү камсыздоого жана кийинки муундар үчүн жаратылыш ресурстарын сактоо жана кайра калыбына келтирүү максаттарына каршы турган жаратылышка каршы өнүгүүдөн баш тартууга мүмкүндүк берет.

Жогоруда баяндалгандарга байланыштуу жана аныкталган көйгөйлөрдөн улам Программаны ишке ашыруу төмөнкүдөй артыкчылыктуу багыттар боюнча жүргүзүлөт:

1-артыкчылык. Калдыктар жана кайра пайдаланылуучу ресурстар менен иштөө жаатында Кыргыз Республикасынын мыйзамдарын өркүндөтүү.

2-артыкчылык. Калдыктар жана кайра пайдаланылуучу ресурстар менен иштөө жаатында мамлекеттик жөнгө салуу институттарынын учурдагы системасынын натыйжалуулугун жогорулатуу. Калдыктарды башкаруу системасынын негизги катышуучуларынын потенциалын жогорулатуу.

3-артыкчылык. Калдыктар менен экологиялык коопсуз иштөөнү уюштуруу-укуктук жана техникалык камсыздоо.

Калдыктар жана кайра пайдаланылуучу ресурстар менен иштөө жаатындагы улуттук мыйзамдарды өркүндөтүүгө багытталган **биринчи артыкчылыктуу багытты** алдыга жылдыруу алкагында төмөнкү маселелерди чечүүгө басым коюлат:

1. калдыктарды башкаруу жаатында Кыргыз Республикасынын мыйзамдарын өркүндөтүү;
2. калдыктар менен иштөөнүн бардык процесстерин жөнгө салуу механизмдерин иштеп чыгуу;
3. калдыктарды башкаруу чөйрөсүндө туруктуу финансылык системаны түзүү.

Бардык жашоо циклинде калдыктар менен иштөө жаатында мамлекеттик жөнгө салуу институттарынын (анын ичинен көзөмөл жана контроль) учурдагы системасын жаңылоо жана калдыктарды башкаруу системасынын негизги катышуучуларынын потенциалын жогорулатуу боюнча **экинчи артыкчылык** калдыктарды жана кайра пайдаланылуучу ресурстарды башкаруу системасынын натыйжалуулугун жогорулатууга багытталган. Ушул артыкчылыктуу багыт боюнча төмөнкү маселелер коюлган:

1. калдыктарды тийиштүү башкаруу боюнча аймактык программаларды иштеп чыгуу;
2. калдыктар менен иштөө жаатындагы мамлекеттик башкарууну оптималдаштыруу;
3. бардык жашоо циклинде калдыктар менен иштөөнү мамлекеттик контролдоо (көзөмөлдөө) системасын оптималдаштыруу;
4. маалымдоо жана потенциалды жогорулатуу.

Калдыктар менен экологиялык коопсуз иштөөнү уюштуруу-укуктук жана техникалык камсыздоого багытталган **үчүнчү артыкчылык** төмөнкү маселелерди чечүүнү болжолдойт:

1. калдыктарды көмүү полигондорун легалдаштыруу боюнча иштерди уюштуруу;
2. калдыктарды башкаруу секторун жаңылоо;
3. калдыктарды бөлүп чогултуу, сорттоо жана кайра иштетүү системасын киргизүү жана өнүктүрүү.
4. **Күтүлүүчү жыйынтыктар**

Калдыктарды жана кайра пайдаланылуучу ресурстарды башкаруунун натыйжалуу системасын түзүү “Биримдик, ишеним, жаратмандык” 2018-2022-жылдар мезгилине Кыргыз Республикасын өнүктүрүү программасын[[14]](#footnote-14) ишке ашырууга реалдуу кадам болуп саналат.

Калдыктарды жана кайра пайдаланылуучу ресурстарды туруктуу башкаруу боюнча мамлекеттик программа социалдык, экономикалык жана экологиялык жактан натыйжалуу болгон калдыктарды башкаруунун интеграцияланган системасын түзүү жана киргизүү үчүн зарыл негизди белгилейт.

Ушул Программанын максаттарын жана артыкчылыктарын ишке ашыруу төмөнкүдөй жыйынтыктарга жетишүүгө мүмкүндүк берет:

1. калдыктардын бардык агымдары үчүн калдыктарды чогултуу боюнча кызмат көрсөтүүлөрдү камтуу баскычын жогорулатуу;
2. экологиялык талаптарга ылайык келбеген таштанды төккөн жайларга жайгаштырылган калдыктардын санын кыскартуу, ошондой эле булганган аймактарды тазалоо;
3. калдыктарды кайра иштетүүгө жана экинчи жолу пайдаланууга көмөк көрсөтүү аркылуу кайра пайдаланылуучу материалдык чийки заттарды топтоо жана колдонуу баскычын жогорулатуу;
4. тиричилик катуу калдыктар полигондорун иштетүү жана полигондорду техникалык жабдуу мөөнөтүн узартуу;
5. калдыктарды кайра иштетүү, иштеп чыгуу боюнча жаңы кубаттуулуктарды, ошондой эле эл аралык стандарттарга жооп берген калдыктарды жоюу боюнча түзүлүштөрдү өнүктүрүү;
6. калдыктар менен иштөө жаатындагы инфратүзүмдү жана кызмат көрсөтүүлөрдү түзүүгө ички жана тышкы финансылык ресурстарды тартуу.
7. **Жагымдуу өбөлгөлөр жана тобокелдиктер**
   1. **Жагымдуу өбөлгөлөр**

Калдыктарды башкаруу системасын уюштуруу боюнча комплекстик программаны иштеп чыгуу жана ишке ашыруу боюнча иштер Кыргыз Республикасынын Экологиялык коопсуздук концепциясы[[15]](#footnote-15) жана “Биримдик, ишеним, жаратмандык” 2018-2022-жылдар мезгилине Кыргыз Республикасын өнүктүрүү программасы[[16]](#footnote-16) сыяктуу Кыргыз Республикасын өнүктүрүүнүн программалык жана стратегиялык документтерине киргизилген.

Кыргыз Республикасында калдыктарды башкаруу жаатындагы мыйзамдар калдыктардын бардык жашоо процессинде пайда болгон маселелерди тийиштүү жөнгө салууну камсыздоого багытталган жана калдыктар пайда болгондон тартып жок кылынганга чейинки калдыктардын кыймылынын бардык этаптарын камтыйт.

Өлкөнүн көпчүлүк калктуу конуштарында калктуу конуштарды пландык-регулярдуу санитардык тазалоо камсыздалган.

Тиричилик катуу калдыктарын башкаруу системасын жакшыртуу боюнча долбоорлорду ишке ашыруу үчүн Кыргыз Республикасына эл аралык донорлор тарабынан финансылык жана техникалык колдоо көрсөтүлөт.

**6.2. Тобокелдиктер**

Программанын чараларын ишке ашыруу убагында пайда болушу мүмкүн тобокелдиктерге төмөнкүлөрдү киргизсе болот: 1) социалдык-саясий тобокелдиктер; 2) экономикалык тобокелдиктер; 3) уюштуруу-укуктук тобокелдиктер; 4) экологиялык тобокелдиктер; 5) маалыматтык тобокелдиктер; 6) кадр тобокелдиктери.

Социалдык-саясий тобокелдиктердин себеби болуп мамлекеттик сектордун пассивдүүлүгү; Программа аткарылбагандыгы; өлкөдөгү саясий туруксуздуктун натыйжасы саналат. Ушул тобокелдикти минималдаштыруу үчүн бардык кызыкдар топторду Программаны ишке ашырууга тартуу зарыл.

Экономикалык тобокелдиктердин себеби болуп саналат: Программаны ишке ашыруу үчүн зарыл болгон жетиштүү бюджеттик каржылоонун жоктугу; бюджеттик эмес булактарды өз убагында жана жетиштүү көлөмдө мобилизациялоонун мүмкүн эместиги; финансылык ресурстарды натыйжалуу пайдаланууну камсыздоо жөндөмсүздүгү. Ушул тобокелдикти минималдаштыруу үчүн төмөнкүдөй иш-чараларды жүргүзүү зарыл: бюджеттик каражаттарды өз убагында бөлүп берүү; эл аралык донорлор жана инвесторлор менен жолугушууларда Программаны ишке ашырууну каржылоо жана башка колдоо жөнүндөгү маселелерди күн мурунтан киргизүү; иш-чараларды аткарууга каражаттарды чыгымдоонун тазалыгы.

Уюштуруу-укуктук тобокелдиктердин себеби болуп начар укук колдонуу; мамлекеттик башкарууну оптималдаштыруу реформасынын бүтпөгөндүгү, натыйжада функциялардын кайталанышы жана начар координация; Программаны ишке ашырууда мамлекеттик органдардын жылдык пландарды канааттандыраарлык эмес аткаруусу. Ушул тобокелдикти минималдаштыруу үчүн төмөнкүдөй иш-чараларды жүргүзүү зарыл: керектүү деңгээлде контроль жүргүзүү (аткаруучу бийлик органдарынын ишинин натыйжалуулугун мезгил-мезгили менен баалоо); ченемдик укуктук актылардын долбоорлорун сапаттуу даярдоо жана аларды өз убагында кабыл алуу.

Экологиялык тобокелдиктерге мыйзамдардагы боштуктарды, адамдын ден-соолугун жана курчап турган чөйрөнү коргоо чөйрөсүндө жаңы кабыл алынган ченемдик укуктук актылардын улуттук мыйзамдарга ылайык эместигин киргизсе болот. Системалык мамиле жана ведомстволор аралык өз ара аракеттенүү Программаны натыйжалуу эмес ишке ашыруу коркунучун азайтат, натыйжада калдыктардын адамдын ден-соолугуна жана курчап турган чөйрөгө тийгизген таасири.

Маалыматтык тобокелдиктер төмөнкүдөй шарттарда пайда болот: калдыктар менен иштөө жаатындагы түрдүү мамлекеттик органдардын ишмердиги жөнүндө жетишсиз маалымдуулукта; калдыктарды жөнгө салууга түрдүү мамилелер түзүлгөндө; коюлган маалыматтык талаптардын айырмасында. Минималдаштыруу механизмдери: бардык кызыкдар топтордун арасында өз убагында түшүндүрүү иштерин жүргүзүү; топтолгон тажрыйбаны максималдуу колдонуу менен учурдагы органдар ортосундагы кызматташтыкты жана координацияны өнүктүрүү жана түрдүү өлкөлөрдүн жана уюмдардын эксперттерин билүү.

Кадр тобокелдиктери башкаруучулук персоналдын даяр эместигинен жана тажрыйбасынын жетишсиздигинен; ишмердиктин бардык баскычтарында менеджменттин жаңылыштыгынан жана тийиштүү эмес деңгээлинен; жетекчиликтин жана кадрлардын бат-бат алмашуусунун натыйжасында пайда болушу мүмкүн. Күтүлүүчү тобокелдикти жоюу үчүн төмөнкүдөй иш-чараларды жүргүзүү зарыл: адистерди кесиптик даярдоонун, окутуунун жана аттестациялоонун туруктуу иштеген системасын түзүү; маалыматтык материалдарды даярдоо; кызыкдар тараптардын “институционалдык эс-тутуму” үчүн маалыматтар базаларын жана өбөлгөлөрдү түзүү.

1. **Ресурстук камсыздоо**

Программанын иш-чараларын камсыздоо булактары болуп мамлекеттик бюджеттин каражаттары, гранттар жана башка каржылоо булактары саналат. Ушул Программаны ишке ашырууну каржылоонун жалпы көлөмү улуттук мыйзамдарга ылайык аныкталган жана **6128394,19** миң сомду түзөт, анын ичинен 99% - өндүрүш жана керектөө калдыктарын чогултууга, сактоого, колдонууга, зыянсыздандырууга, ташууга жана көмүүгө тартылган юридикалык жана жеке жактардын каражаттары, 0,4 % - эл аралык финансылык институттардын каражаттары жана 0,2 % - мамлекеттик бюджеттин каражаттары.

Калдыктар менен иштөө секторундагы долбоорлорду каржылоонун жана ишке ашыруунун маанилүү элементтеринин бири болуп социалдык инфратүзүм жана жашоо-турмушту камсыздоо объекттерин каржылоого, түзүүгө, реконструкциялоого жана (же) иштетүүгө багытталган мамлекет менен жеке ишкердик субъекттеринин ортосундагы кызматташууну караган мамлекеттик-жеке өнөктөштүк механизмдерин колдонуу саналат.

Калдыктар менен иштөө секторунда МЖӨнү колдонуу мамлекет менен бизнестин натыйжалуу өз ара аракеттенүүсүн, ресурстарды жана потенциалды бириктирүүнү болжолдойт, бул бизнестин жана коммуналдык кызмат көрсөтүүлөрдү керектөөчүлөрдүн экономикалык мүмкүнчүлүктөрү менен экологиялык талаптарды жана кызмат көрсөтүүлөрдүн сапатына болгон талаптарды макулдашуучу чечимдерди табуу мүмкүнчүлүгүн берет.

2019-2023-жылдарга калдыктарды жана кайра пайдаланылуучу ресурстарды туруктуу башкаруу боюнча мамлекеттик программага

2-тиркеме

**2019-2023-жылдарга калдыктарды жана кайра пайдаланылуучу ресурстарды туруктуу башкаруу боюнча мамлекеттик программаны ишке ашыруу боюнча чаралар планы**

|  |  |  |  |  |
| --- | --- | --- | --- | --- |
| **Милдеттер** | **Чаралар/иш-аракеттер** | **Ишке ашыруу мөөнөтү** | **Күтүлүүчү жыйынтыктар (продукт)** | **Жооптуу аткаруучулар** |
| 1 | 2 | 3 | 4 | 5 |
| **I артыкчылык. Калдыктар жана кайра пайдаланылуучу ресурстар менен иштөө жаатында Кыргыз Республикасынын мыйзамдарын өркүндөтүү.** | | | | |
| 1. Калдыктарды башкаруу жаатында Кыргыз Республикасынын мыйзамдарын өркүндөтүү | 1.1.1. Кайталанма жоболорду, эскирген шилтеме ченемдерди, коллизияларды жана мүчүлүштөрдү жоюу максатында “Өндүрүш жана керектөө калдыктары жөнүндө” КР Мыйзамына тийиштүү өзгөртүүлөрдү жана толуктоолорду киргизүү | 2019-2020 | “Өндүрүш жана керектөө калдыктары жөнүндө” КР Мыйзамына өзгөртүүлөрдү жана толуктоолорду киргизүү тууралуу” КР Мыйзамы иштелип чыкты жана кабыл алынды | КЧКТЧМА, ЭМ |
|  | 1.1.2. Калдыктар менен иштөөнүн жаңы механизмдерин киргизүү максатында “Курчап турган чөйрөнү коргоо жөнүндө” КР Мыйзамына тийиштүү өзгөртүүлөрдү жана толуктоолорду киргизүү | 2019-2020 | “Курчап турган чөйрөнү коргоо жөнүндө” КР Мыйзамына өзгөртүүлөрдү жана толуктоолорду киргизүү тууралуу” КР Мыйзамы иштелип чыкты жана кабыл алынды | КЧКТЧМА, ЭМ |
|  | 1.1.3. “Экологиялык коопсуздук жөнүндө” КР Мыйзамына Кыргыз Республикасында экологиялык коопсуздукту камсыздоо боюнча жалпы техникалык регламентти кайра иштеп чыгуу | 2020-2022 | “Экологиялык коопсуздук жөнүндө” КР Мыйзамы иштелип чыкты жана кабыл алынды | КЧКТЧМА, ЭМ |
|  | 1.1.4. “Кыргыз Республикасындагы лицензиялык-уруксат берүү системасы жөнүндө” КР Мыйзамынын калдыктар менен иштөө жаатындагы лицензиялардын жана уруксат берүүлөрдүн туюндурмаларын тактоо бөлүгүнө өзгөртүүлөрдү жана толуктоолорду киргизүү | 2019-2020 | “Кыргыз Республикасындагы лицензиялык-уруксат берүү системасы жөнүндө” КР Мыйзамына өзгөртүүлөрдү жана толуктоолорду киргизүү тууралуу” КР Мыйзамы иштелип чыкты жана кабыл алынды | КЧКТЧМА, ЭМ |
|  | 1.1.5. Жер кодексинин калдыктар полигондору жайгашкан жерлердин категорияларын аныктоо бөлүгүнө өзгөртүүлөрдү киргизүү | 2020-2022 | “Жер кодексине өзгөртүүлөрдү жана толуктоолорду киргизүү тууралуу” КР Мыйзамы иштелип чыкты жана кабыл алынды | КЧКТЧМА, ЭМ |
| 2. Калдыктар менен иштөөнүн бардык процесстерин жөнгө салуу механизмдерин иштеп чыгуу | 1.2.1. Кооптуу калдыктарды чек аралар аралык өткөрүүдө жөнгө салынууга тийиш кооптуу калдыктардын тартибин, эрежелерин жана тизмегин ЕАЭБдин ченемдик-укуктук базасына ылайык келтирүү | 2019-2020 | “Кыргыз Республикасында кооптуу жана башка калдыктарды чек аралар аралык өткөрүүдө мамлекеттик жөнгө салуу тартиби” иштелип чыкты жана кабыл алынды | КЧКТЧМА, ЭМ |
|  | 1.2.2. Калдыктардын кооптуулук классын аныктоо критерийлерин иштеп чыгуу жана регламенттөө | 2019-2020 | “Кооптуу калдыктардын классификаторуна” өзгөртүүлөр киргизилди | КЧКТЧМА |
|  | 1.2.3. “Курчап турган чөйрөдө калдыктарды жайгаштыруу” боюнча ишке уруксат алуу үчүн талаптарды иштеп чыгуу жана регламенттөө | 2019-2021 | “Курчап турган чөйрөдө калдыктарды жайгаштыруу” боюнча ишке уруксат алуу үчүн талаптар улуттук мыйзамдарда чагылдырылды | КЧКТЧМА, ЭМ |
|  | 1.2.4. Калдыктар боюнча статистикалык отчеттуулукка медициналык, курулуш калдыктарын, электр жана электрондук жабдуулардын калдыктарын эсепке алууну киргизүү | 2019-2021 | Статистикалык отчеттуулукка медициналык, курулуш калдыктарын, электр жана электрондук жабдуулардын калдыктарын эсепке алуу маселелери киргизилди | УСК, КЧКТЧМА, СМ |
|  | 1.2.5. Калдыктардын бардык түрлөрүн (электрондук, медициналык, курулуш, сымап камтыган ж.б.) эске алуу менен калктын керектөө калдыктары менен иштөөнүн атайын талаптарын регламенттөө | 2020-2022 | “Калдыктардын бардык түрлөрүн (электрондук, медициналык, курулуш, сымап камтыган ж.б.) эске алуу менен калктын керектөө калдыктары менен иштөө тартиби” иштелип чыкты жана кабыл алынды | КЧКТЧМА, СМ |
|  | 1.2.6. Кайра пайдаланылуучу чийки заттарды чогултууну, сорттоону жана кайра иштетүүнү укуктук жөнгө салууну камсыздоо | 2020-2022 | “Кайра пайдаланылуучу чийки заттарды чогултуу, сорттоо жана кайра иштетүү тартиби” иштелип чыкты жана кабыл алынды | КЧКТЧМА, ЭМ |
| 3. Калдыктарды башкаруу чөйрөсүндө туруктуу финансылык системаны түзүү | 1.3.1. Салык мыйзамдарын өзгөртүү боюнча төмөнкүлөрдү киргизүү жаатында сунуштарды берүү:  - экологиялык ишкердикке дем берген салыктык жеңилдиктерди/өзгөчө жеңилдиктерди;  - ишканалар жана уюмдар үчүн алардын жаратылыш коргоо ишмердигине дем берген салыктык жеңилдиктерди/өзгөчө жеңилдиктерди; | 2021-2023 | “Салык кодексине өзгөртүүлөрдү жана толуктоолорду киргизүү тууралуу” КР Мыйзамы кабыл алынды | КЧКТЧМА, ЭМ, ФМ, ЮМ |
|  | 1.3.2.Калдыктар менен иштөө секторунда мамлекеттик-жеке өнөктөштүк механизмдерин иштеп чыгуу | 2021-2023 | Калдыктар менен иштөө секторунда мамлекеттик-жеке өнөктөштүк механизмдери улуттук мыйзамдарда чагылдырылды | КЧКТЧМА, ЭМ, ФМ |
|  | 1.3.3. Кайра пайдаланылуучу чийки заттардан турган продукцияга мамлекеттик/муниципалдык буйрутма алуу үчүн шарттарды түзүү | 2019-жылдын 3-кварталы  - 2021-жылдын 3-кварталы | Өндүрүүчүлөрдүн жана импортерлордун кеңейтилген жоопкерчилигинин иштелип чыккан механизмдери улуттук мыйзамдарга киргизилди | КЧКТЧМА, ЭМ, ФМ |
|  | 1.3.4. Өндүрүүчүлөрдүн жана импортерлордун кеңейтилген жоопкерчилик механизмдерин иштеп чыгуу (ӨКЖ) | 2019-2021 | “Мамлекеттик сатып алуулар жөнүндө” КР Мыйзамына өзгөртүүлөрдү жана толуктоолорду киргизүү тууралуу” КР Мыйзамы кабыл алынды | КЧКТЧМА, ЭМ, ФМ |
|  | 1.3.5. Бөлүп чогултуу үчүн калкты сыйлоо механизмдерин иштеп чыгуу | 2019-2021 | Бөлүп чогултуу үчүн калкты сыйлоо механизмдери улуттук мыйзамдарда чагылдырылды | КЧКТЧМА, ЭМ, ФМ |
| **II артыкчылык. Калдыктар жана кайра пайдаланылуучу ресурстар менен иштөө жаатында мамлекеттик жөнгө салуу институттарынын учурдагы системасынын натыйжалуулугун жогорулатуу. Калдыктарды башкаруу системасынын негизги катышуучуларынын потенциалын жогорулатуу.** | | | | |
| 1. Калдыктарды тийиштүү башкаруу боюнча аймактык программаларды иштеп чыгуу | 2.1.1. КРнын 7 облусунда жана Бишкек, Ош шаарларында калдыктарды тийиштүү башкаруу боюнча аймактык программаларды иштеп чыгуу | 2019-2023 | Калдыктарды тийиштүү башкаруу боюнча аймактык программалар жергиликтүү кеңештер тарабынан бекитилди | КЧКТЧМА, ЖӨБ, ЖМА |
|  | 2.1.2. КРнын 7 облусунда жана Бишкек, Ош шаарларында кайра пайдаланылуучу чийки заттар рыногун өнүктүрүү боюнча аймактык программаларды иштеп чыгуу | 2019-2023 | Кайра пайдаланылуучу чийки заттар рыногун өнүктүрүү боюнча аймактык программалар | КЧКТЧМА, ЖӨБ, ЖМА |
| 2. Калдыктар менен иштөө жаатында мамлекеттик башкарууну оптималдаштыруу | 2.2.1. Калдыктарды башкаруу чөйрөсүндө ыйгарым укуктуу мамлекеттик органдардын ортосундагы өз ара аракеттенүү регламентин иштеп чыгуу жана киргизүү | 2019-2020 | Калдыктарды башкаруу чөйрөсүндө кызыкдар тараптарды координациялоо үчүн уюштуруу жана ченемдик-укуктук негиздердин болушу камсыздалды  Аткаруучу бийлик органдарынын чектеш функцияларын ишке ашыруу боюнча өз ара аракеттенүүнүн ведомстволор аралык регламенти бекитилди | КЧКТЧМА, ЭТКМИ, ВФКМИ, СМ, АЧКӨММ, ӨЭУ (макулдашуу боюнча) |
|  | 2.2.2. Калдыктардын бардык жашоо этаптарында калдыктар менен тийиштүү иштөө үчүн жооптуу операторду аныктоо | 2019-2020 | Калдыктардын бардык жашоо этаптарында калдыктар менен тийиштүү иштөө үчүн жооптуу оператордун жобосу бекитилди | ЭМ, КЧКТЧМА |
|  | 2.2.3. Калдыктар жана химиялык заттар менен иштөө жаатындагы эл аралык келишимдер боюнча отчетторду даярдоо | 2019-2023 | Отчеттор Конвенциялардын катчылыктарына берилди | КЧКТЧМА |
| 3. Бардык жашоо циклинде калдыктар менен иштөөнү мамлекеттик контролдоо (көзөмөлдөө) системасын оптималдаштыруу | 2.3.1. Менчигине карабастан чарба субъекттеринин калдыктары менен иштөөнү мамлекеттик контролдоо усулдарын кайра карап чыгуу, ошондой эле калк тарабынан түзүлгөн керектөө калдыктарын контролдоо усулдарын иштеп чыгуу | 2021-2022 | Текшерүү барактарына өзгөртүүлөр киргизилди | КЧКТЧМА, ЭТКМИ, ВФКМИ, СМ, АЧКӨММ |
|  | 2.3.2. ЕАЭБдин аймагында калдыктарды ташууну контролдоо механизмдерин иштеп чыгуу | 2019-2023 | ЕАЭБдин аймагында калдыктарды ташууну контролдоо механизмдерин иштеп чыгуу боюнча иштер башталды | ЭМ, СМ, КЧКТЧМА, ЭТКМИ, ВФКМИ, АЧКӨММ, БК |
| 4. Маалымдоо жана потенциалды жогорулатуу | 2.4.1. Калдыктар менен иштөө боюнча электрондук маалыматтар базасын төмөнкүдөй маалыматтар менен иштеп чыгуу:  - республиканын аймагында жайгашкан чарба субъекттеринде түзүлгөн калдыктардын сандык жана сапаттык курамы жөнүндө;  - ушул калдыктардын кыймылы жөнүндө (башка ишканалардан түшкөн же башка ишканаларга өткөрүп берилген, анын ичинен көмүүгө);  - калдыктарды жайгаштыруу объекттериндеги бош резервдер жөнүндө;  - жайгаштыруу объекттеринде калдыктарды чогултуу же көмүү себептери жөнүндө ж.б. | 2019-2023 | Ыйгарым укуктуу органдар тарабынан калдыктардын бардык түрлөрү жөнүндө маалыматтарды өзүнө камтыган маалыматтык-аналитикалык система жүргүзүлүүдө.  Калдыктар менен иштөө боюнча бирдиктүү веб-портал түзүлдү | КЧКТЧМА, ЭТКМИ, ВФКМИ, СМ, АЧКӨММ, ӨЭУ (макулдашуу боюнча) |
|  | 2.4.2. Калдыктар менен иштөөгө сабаттуу жана жоопкерчиликтүү мамиле кылуу үчүн маалымдоо иштерин жүргүзүү | 2019-2023  дайыма | Калдыктардын түзүлүшүн минималдаштыруу жана башкарууну оптималдаштыруу темасы боюнча маалыматтык кампаниялар уюштурулду, конференциялар, тегерек столдор, көргөзмөлөр өткөрүлдү | КЧКТЧМА, ЭТКМИ |
|  | 2.4.3. Калдыктар менен иштөөнүн алдыңкы усулдарын киргизүү боюнча үзгүлтүксүз экологиялык билим берүүнү өнүктүрүү | 2019-2023  дайыма | Калдыктар менен иштөөнүн алдыңкы усулдарын киргизүү боюнча экологиялык билим берүү программасы жалпы жана кесиптик билим берүү системасытолгон киргизилди | КЧКТЧМА, БМ, ӨЭУ (макулдашуу боюнча) |
| **III артыкчылык. Калдыктар менен экологиялык коопсуз иштөөнү уюштуруу-укуктук жана техникалык камсыздоо.** | | | | |
| 1. Калдыктарды көмүү полигондорун легалдаштыруу боюнча иштерди уюштуруу | 3.1.1. Калдыктарды көмүү полигондорун укук белгилөөчү документтер менен камсыздоо | 2019-2023 | 406 калдыктарды көмүү полигондорунда укук белгилөөчү документтери бар | КЧКТЧМА, МКК, ЖӨБ |
|  | 3.1.2. Калдыктарды көмүү полигондору ээлеген жерлерди трансформациялоону камсыздоо | 2019-2023 | Учурдагы калдыктарды көмүү полигондору ээлеген жерлерди трансформациялоо жөнүндө КР Өкмөтүнүн токтому бекитилди | КЧКТЧМА, МКК, ЖӨБ |
|  | 3.1.3. Ишмердикти регламенттеген милдеттүү ченемдик-техникалык документтер менен камсыздоо | 2019-2023 | 406 калдыктарды көмүү полигондорунда ишмердикти регламенттеген милдеттүү ченемдик-техникалык документтери бар | КЧКТЧМА, ГЭТИ, ЖӨБ |
| 2.Калдыктарды башкаруу секторун жаңылоо | 3.2.1. Санкцияланган полигондорду техникалык жабдуу | 2019-2023 | Учурдагы калдыктарды көмүү полигондорунун зарыл техникасы бар | ЭМ, ФМ, ЖӨБ |
|  | 3.2.2. Калдыктар топтолгон, сакталган жана ташылган жерлерди техникалык жабдуу | 2019-2023 | Контейнердик аянттар курулду. ТККны өз убагында чыгарууну камсыздоо үчүн контейнерлердин жана таштанды ташуучу унаалардын паркы оңдолду | ЭМ, ФМ, ЖӨБ |
|  | 3.2.3. Калдыктарды бөлүп чогултуу жерлерин техникалык жабдуу | 2019-2023 | Кайра пайдаланылуучу материалдык ресурстар үчүн контейнердик аянттарга кошумча, маркерленген контейнерлер коюлду.  Батарейкалар, сымап камтыган жабдыктар, электрондук жана электрдик жабдуулар сыяктуу кооптуу тиричилик калдыктарын чогултуу пункттары түзүлдү | ЭМ, ФМ, ЖӨБ |
| 3. Калдыктарды бөлүп чогултуу, сорттоо жана кайра иштетүү системасын киргизүү жана өнүктүрүү | 3.3.1. Калдыктарды башкаруу жаатындагы жаратылыш коргоо иштерин жүргүзүүгө инвестицияларды тартуу | 2019-2023  дайыма | Калдыктарды башкаруу жаатындагы жаратылыш коргоо иштерин жүргүзүүгө финансылык жардам жөнүндө келишимдер, макулдашуулар бекитилди | ЭМ, ФМ, КЧКТЧМА, ЖӨБ |
|  | 3.3.2. Калдыктардын ар кандай түрлөрүн чогултуу жана кайра иштетүү боюнча мамлекеттик-жеке өнөктөштүк долбоорлорун ишке ашыруу боюнча конкурстарды уюштуруу | 2019-2023  дайыма | Кыргыз Республикасынын аймагында калдыктардын ар кандай түрлөрүн чогултуу жана кайра иштетүү боюнча МЖӨ долбоорлору иштеп жатат | ЭМ, ФМ, КЧКТЧМА, ЖӨБ |
|  | 3.3.3. Бишкек шаарына жана Ысык-Көл районунун аймагына таштандыны кайра иштетүүчү заводдорду куруу үчүн долбоордук документтерди (ТЭН, КЧТБ) даярдоо | 2020-2023 | Долбоордук документтердин пакетинде бардык зарыл макулдашуулар жана уруксат берүүлөр бар. | ЭМ, КЧКТЧМА, ЖӨБ |

2019-2023-жылдарга калдыктарды жана кайра пайдаланылуучу ресурстарды туруктуу башкаруу боюнча мамлекеттик программага

3-тиркеме

**2019-2023-жылдарга калдыктарды жана кайра пайдаланылуучу ресурстарды туруктуу башкаруу боюнча мамлекеттик программаны ишке ашыруу боюнча чаралар планын аткаруу отчетун берүү боюнча форма**

Аткарууга жооптуу ведомствонун аталышы (министрликтин, ведомствонун, органдын, ЖӨБдүн аталышы)

Отчет берүү мезгили (күнү, айы, жылы)

Ыйгарым укуктуу адамдын аты-жөнү

Байланыш маалыматтары:

Программада каралган кыска мөөнөттүү же орто мөөнөттүү чаралар: *(иш-чаралардын пункттарын көрсөткүлө)*

|  |  |  |  |  |
| --- | --- | --- | --- | --- |
| **№** | **Иш-чаралар** | **Аралыктык жыйынтыктар** | **Аткарбоонун (же бөлүгүн аткаруунун) себептери** | **Чараларды ишке ашыруу боюнча кийинки иш-аракеттер** |
|  |  |  |  |  |

1. Кыргыз Республикасынын Улуттук коопсуздук концепциясы (КР Президентинин 2012-жылдын 9-июнундагы № 120 Жарлыгы менен бекитилген) [↑](#footnote-ref-1)
2. КР Президентинин 2007-жылдын 23-ноябрындагы № 506 Жарлыгы менен бекитилген [↑](#footnote-ref-2)
3. Кыргыз Республикасынын Жогорку Кеңешинин 2018-жылдын 20-апрелиндеги “ 2377-VI токтому менен бекитилген [↑](#footnote-ref-3)
4. КЧКТЧМА менен ЭТКМИнин 2018-жылдагы биргелешкен иши [↑](#footnote-ref-4)
5. GCP/RER/035/TUR [↑](#footnote-ref-5)
6. Кыргыз Республикасынын 1999-жылдын 16-июнундагы № 53 “Курчап турган чөйрөнү коргоо жөнүндө” Мыйзамы (25.07.2016-жылга карата өзгөртүүлөрү жана толуктоолору менен). Жарыяланган: “Эркин Тоо” 1999-жылдын 7-июлундагы № 54-55; “Кыргыз Республикасынын Жогорку Кеңешинин Жарчысы” 1999-ж., № 11, 452-б. [↑](#footnote-ref-6)
7. Кыргыз Республикасынын 2001-жылдын 13-ноябрындагы № 89 “Өндүрүш жана керектөө калдыктары жөнүндө” Мыйзамы 2001-жылдын 21-ноябрындагы № 83 “Эркин Тоо” гезитинде; Кыргыз Республикасынын Жогорку Кеңешинин Жарчысы, 2001-ж., № 10, 370-б. [↑](#footnote-ref-7)
8. Кыргыз Республикасынын 2009-жылдын 8-майындагы № 151 “Кыргыз Республикасында экологиялык коопсуздукту камсыздоо боюнча техникалык регламент” Мыйзамы (01.03.2012-ж. карата өзгөртүүлөрү жана толуктоолору менен). 2009-жылдын 15-майындагы № 36-37 “Эркин-Тоо” гезитине жарыяланган; Кыргыз Республикасынын Жогорку Кеңешинин Жарчысы, 2009-ж., № 5, 468-б. [↑](#footnote-ref-8)
9. Кыргыз Республикасынын 2013-жылдын 19-октябрындагы № 195 “Кыргыз Республикасындагы лицензиялык уруксат берүү системасы жөнүндө” Мыйзамы (28.06.2016-жылга карата өзгөртүүлөрү жана толуктоолору менен). 2013-жылдын 29-октябрындагы № 87 “Эркин-Тоо” гезитине жарыяланган; Кыргыз Республикасынын Жогорку Кеңешинин Жарчысы, 2013-ж., № 9, 990-б. [↑](#footnote-ref-9)
10. Кыргыз Республикасынын Өкмөтүнүн 2002-жылдын 31-майындагы № 260 токтому менен бекитилген [↑](#footnote-ref-10)
11. “Өндүрүш жана керектөө калдыктары жөнүндө” КР Мыйзамындагы “кооптуу калдыктар” түшүнүгүнө ылайык [↑](#footnote-ref-11)
12. http://www.ecology.gov.kg/public/images/file\_library/201805251452046.pdf [↑](#footnote-ref-12)
13. Кыргыз Республикасынын Жогорку Кеңешинин 2018-жылдын 20-апрелиндеги “ 2377-VI токтому менен бекитилген [↑](#footnote-ref-13)
14. Кыргыз Республикасынын Жогорку Кеңешинин 2018-жылдын 20-апрелиндеги “ 2377-VI токтому менен бекитилген [↑](#footnote-ref-14)
15. КР Президентинин 2007-жылдын 23-ноябрындагы № 506 Жарлыгы менен бекитилген [↑](#footnote-ref-15)
16. Кыргыз Республикасынын Жогорку Кеңешинин 2018-жылдын 20-апрелиндеги “ 2377-VI токтому менен бекитилген [↑](#footnote-ref-16)